CELEX: 32015R1844
Language: el
Date: 2015-07-13 00:00:00
Title: Κατ' εξουσιοδότηση κανονισμός (ΕΕ) 2015/1844 της Επιτροπής, της 13ης Ιουλίου 2015, για την τροποποίηση του κανονισμού (ΕΕ) αριθ. 389/2013 όσον αφορά την τεχνική εφαρμογή του πρωτοκόλλου του Κιότο μετά το 2012 (Κείμενο που παρουσιάζει ενδιαφέρον για τον ΕΟΧ)

15.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 268/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1844 ΤΗΣ ΕΠΙΤΡΟΠΉΣ
   της 13ης Ιουλίου 2015
   για την τροποποίηση του κανονισμού (ΕΕ) αριθ. 389/2013 όσον αφορά την τεχνική εφαρμογή του πρωτοκόλλου του Κιότο μετά το 2012
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων του θερμοκηπίου και άλλων πληροφοριών σε εθνικό και ενωσιακό επίπεδο που αφορούν την αλλαγή του κλίματος και την κατάργηση της απόφασης αριθ. 280/2004/ΕΚ (1), και ιδίως το άρθρο 10 παράγραφοι 5 και 6,
   Εκτιμώντας τα ακόλουθα:
   
               (1)
            
            
               Η διάσκεψη των συμβαλλομένων μερών της σύμβασης-πλαισίου των Ηνωμένων Εθνών για την κλιματική αλλαγή (UNFCCC), που επέχει θέση συνόδου των συμβαλλομένων μερών στο πρωτόκολλο του Κιότο, ενέκρινε την τροποποίηση της Ντόχα, για τη θέσπιση μιας δεύτερης περιόδου δεσμεύσεων βάσει του πρωτοκόλλου του Κιότο, η οποία αρχίζει την 1η Ιανουαρίου 2013 και λήγει στις 31 Δεκεμβρίου 2020 («η τροποποίηση της Ντόχα»). Η Ένωση ενέκρινε την τροποποίηση της Ντόχα με την απόφαση (ΕΕ) 2015/1339 του Συμβουλίου (2) (απόφαση κύρωσης).
            
         
               (2)
            
            
               Η απαραίτητη τεχνική εφαρμογή της τροποποίησης της Ντόχα στο πρωτόκολλο του Κιότο θα πρέπει να εκτελείται στο ενωσιακό μητρώο και στα εθνικά μητρώα του πρωτοκόλλου του Κιότο. Είναι επίσης αναγκαίο να διασφαλιστεί η συνέπεια με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (3) και με την απόφαση αριθ. 406/2009/ΕΚ του Ευρωπαϊκού Κοινοβουλίου και του Συμβουλίου (4) και η συνεπής εφαρμογή των λογιστικών απαιτήσεων που συμφωνήθηκαν σε διεθνές επίπεδο, για τη βελτιστοποίηση της διαφάνειας και την εξασφάλιση της ακρίβειας της λογιστικής καταγραφής των AAU, RMU, ERU, CER, tCER και lCER από την Ένωση και τα κράτη μέλη, με ταυτόχρονη αποφυγή, στο μέτρο του δυνατού, του διοικητικού φόρτου και του κόστους, συμπεριλαμβανομένων εκείνων που αφορούν το μέρος των εσόδων και την ανάπτυξη και συντήρηση τεχνολογίας πληροφοριών.
            
         
               (3)
            
            
               Μετά την έναρξη ισχύος της τροποποίησης της Ντόχα, η Ένωση και τα κράτη μέλη θα πρέπει να εκδίδουν στα αντίστοιχα μητρώα τους του πρωτοκόλλου του Κιότο καταλογισμένες ποσοτικές μονάδες (AAU) που ισούνται με την καταλογισμένη ποσότητά τους, η οποία καθορίζεται σύμφωνα με την απόφαση κύρωσης, προσθέτοντας τα ποσά που προκύπτουν από την εφαρμογή του άρθρου 3 παράγραφος 7α του πρωτοκόλλου του Κιότο.
            
         
               (4)
            
            
               Έπειτα από κάθε αναθεώρηση προς τα άνω των ετήσιων δικαιωμάτων εκπομπής κράτους μέλους σύμφωνα με το άρθρο 10 της απόφασης αριθ. 406/2009/ΕΚ ή το άρθρο 27 του κανονισμού (ΕΕ) αριθ. 525/2013, το οικείο κράτος μέλος μπορεί να χρειαστεί να αποκτήσει πρόσθετα AAU στο τέλος της δεύτερης περιόδου δεσμεύσεων, εάν χρησιμοποίησε αυτά τα πρόσθετα ετήσια δικαιώματα εκπομπής για την κάλυψη των εκπομπών του δυνάμει της απόφασης αριθ. 406/2009/ΕΚ ή τα μετέφερε σε άλλο κράτος μέλος. Κάθε οικείο κράτος μέλος μπορεί επίσης να χρησιμοποιήσει το αποθεματικό από το πλεόνασμα προηγούμενης περιόδου που αναφέρεται στο άρθρο 3 παράγραφος 13β του κανονισμού (ΕΕ) αριθ. 525/2013 εάν οι εκπομπές του είναι υψηλότερες από την ποσότητα η οποία του έχει καταλογιστεί. Οποιαδήποτε προκύπτουσα απόκτηση AAU θα υπόκειται στην εφαρμογή του μέρους των εσόδων κατά την πρώτη διεθνή μεταφορά AAU που αναφέρεται στο άρθρο 10 παράγραφος 1 του κανονισμού (ΕΕ) αριθ. 525/2013. Κατά περίπτωση, τέτοιες καταστάσεις μπορούν να θεωρηθούν λογιστικές ασυνέπειες στην αντιστοίχιση της εφαρμογής της νομοθεσίας της Ένωσης με τους κανόνες που έχουν συμφωνηθεί βάσει του πρωτοκόλλου του Κιότο κατά την έννοια του άρθρου 10 παράγραφος 7 του κανονισμού (ΕΕ) αριθ. 525/2013.
            
         
               (5)
            
            
               Στο τέλος της δεύτερης περιόδου δεσμεύσεων του πρωτοκόλλου του Κιότο θα πρέπει να θεσπιστεί διαδικασία εκκαθάρισης, η οποία θα προβλέπει τον διακανονισμό σε AAU τυχόν καθαρών μεταφορών ετήσιων δικαιωμάτων εκπομπής σύμφωνα με την απόφαση αριθ. 406/2009/ΕΚ.
            
         
               (6)
            
            
               Σύμφωνα με το άρθρο 11α της οδηγίας 2003/87/ΕΚ, οι φορείς εκμετάλλευσης σταθερών εγκαταστάσεων και αεροσκαφών μπορούν να ανταλλάσσουν CER και ERU για δικαιώματα. Τα ανταλλαχθέντα CER και ERU που ίσχυαν κατά την πρώτη περίοδο δεσμεύσεων του πρωτοκόλλου του Κιότο δυνητικά αντιπροσωπεύουν τις εκπομπές υπό το ΣΕΔΕ της ΕΕ στη δεύτερη περίοδο δεσμεύσεων. Δεδομένου ότι η τροποποίηση της Ντόχα καθορίζει όρια σχετικά με τη μεταφορά CER και ERU από την πρώτη στη δεύτερη περίοδο δεσμεύσεων του πρωτοκόλλου του Κιότο, τα κράτη μέλη θα πρέπει να μεταφέρουν στην Ένωση αντίστοιχο αριθμό AAU που ίσχυαν για την πρώτη περίοδο δεσμεύσεων για την κάλυψη αυτών των δυνητικών εκπομπών και η Ένωση θα πρέπει να μεταφέρει στα κράτη μέλη τα αντίστοιχα CER και ERU που ίσχυαν για την πρώτη περίοδο δεσμεύσεων του πρωτοκόλλου του Κιότο και τα οποία ελήφθησαν από φορείς εκμετάλλευσης σταθερών εγκαταστάσεων και αεροσκαφών σε αντάλλαγμα για τα δικαιώματα εκπομπής.
            
         
               (7)
            
            
               Επομένως, ο κανονισμός (ΕΕ) αριθ. 389/2013 της Επιτροπής (5) θα πρέπει να τροποποιηθεί αναλόγως.
            
         
               (8)
            
            
               Ο παρών κανονισμός θα πρέπει να τεθεί σε ισχύ επειγόντως, καθώς είναι αναγκαίο να εκτελεστούν μεταβατικές μεταφορές πριν από το τέλος της συμπληρωματικής περιόδου για την τήρηση των δεσμεύσεων στο πλαίσιο της πρώτης περιόδου δεσμεύσεων του πρωτοκόλλου του Κιότο που αναφέρεται στο άρθρο 11 παράγραφος 2 του κανονισμού (ΕΕ) αριθ. 525/2013.
            
         
               (9)
            
            
               Ο παρών κανονισμός θα πρέπει να εφαρμόζεται από την ημερομηνία έναρξης ισχύος της τροποποίησης της Ντόχα στο πρωτόκολλο του Κιότο, εκτός εάν προβλέπει μεταβατικές μεταφορές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 389/2013 τροποποιείται ως εξής:
   
               1)
            
            
               Παρεμβάλλεται το ακόλουθο άρθρο 73α:
               «Άρθρο 73α
               Μεταφορά CER και ERU που ανταλλάσσονται στο πλαίσιο του ΣΕΔΕ της ΕΕ
               1.   Ο κεντρικός διαχειριστής ενημερώνει κάθε εθνικό διαχειριστή για τον αριθμό CER και ERU που ίσχυαν κατά την πρώτη περίοδο δεσμεύσεων και τα οποία μεταφέρθηκαν σύμφωνα με το άρθρο 60 από λογαριασμούς αποθέματος φορέων εκμετάλλευσης και λογαριασμούς αποθέματος φορέων εκμετάλλευσης αεροσκαφών τους οποίους διαχειρίζεται το εν λόγω κράτος μέλος. Ο κεντρικός διαχειριστής προσθέτει στον αριθμό αυτόν ένα μέρος του αριθμού των CER και ERU που ίσχυαν κατά την πρώτη περίοδο δεσμεύσεων και τα οποία μεταφέρθηκαν σύμφωνα με το άρθρο 60 από λογαριασμούς αποθέματος φορέων εκμετάλλευσης και λογαριασμούς αποθέματος φορέων εκμετάλλευσης αεροσκαφών τους οποίους διαχειρίζονται κράτη μέλη χωρίς μητρώο KP κατά την πρώτη περίοδο δεσμεύσεων, κατ' αναλογία προς τα αντίστοιχα αριθμητικά όρια των κρατών μελών για τη μεταφορά CER και ERU από την πρώτη στη δεύτερη περίοδο δεσμεύσεων.
               2.   Πριν από το τέλος της συμπληρωματικής περιόδου για την τήρηση των δεσμεύσεων στο πλαίσιο της πρώτης περιόδου δεσμεύσεων του πρωτοκόλλου του Κιότο που αναφέρονται στο άρθρο 11 παράγραφος 2 του κανονισμού (ΕΕ) αριθ. 525/2013, ο κεντρικός διαχειριστής μεταφέρει σε κάθε εθνικό μητρώο KP κάποια CER και ERU που ίσχυαν κατά την πρώτη περίοδο δεσμεύσεων από τους διεθνείς πιστωτικούς λογαριασμούς της ΕΕ τα οποία ισούνται προς τον συνολικό αριθμό που καθορίζεται σύμφωνα με την παράγραφο 1 του παρόντος άρθρου.
               3.   Ο κεντρικός διαχειριστής εξασφαλίζει ότι το ημερολόγιο συναλλαγών της Ευρωπαϊκής Ένωσης (EUTL) εμποδίζει όλες τις συναλλαγές των μονάδων που μεταφέρονται σύμφωνα με την παράγραφο 1 με τις ακόλουθες εξαιρέσεις:
               
                           α)
                        
                        
                           την ακύρωση μονάδων, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013·
                        
                     
                           β)
                        
                        
                           την απόσυρση μονάδων, σύμφωνα με το άρθρο 11 του κανονισμού (ΕΕ) αριθ. 525/2013·
                        
                     
                           γ)
                        
                        
                           τη μεταφορά μονάδων από την πρώτη στη δεύτερη περίοδο δεσμεύσεων, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013·
                        
                     
                           δ)
                        
                        
                           τη μεταφορά μονάδων εντός ενός μητρώου KP.
                        
                     4.   Αμέσως μετά τη μεταφορά που εκτελείται σύμφωνα με την παράγραφο 2, κάθε εθνικός διαχειριστής μεταφέρει, σε σχετικό λογαριασμό αποθέματος συμβαλλομένου μέρους στο ενωσιακό μητρώο, αριθμό AAU που ισούται με τον αριθμό των πιστώσεων που επιστρέφονται στο εν λόγω κράτος μέλος σύμφωνα με την παράγραφο 2.».
            
         
               2)
            
            
               Παρεμβάλλονται τα ακόλουθα άρθρα 73β έως 73ζ:
               «Άρθρο 73β
               Έκδοση και κατάθεση AAU
               1.   Πριν από τη συναλλαγή απόσυρσης σύμφωνα με το άρθρο 11 παράγραφος 3 του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (6), ο κεντρικός διαχειριστής:
               
                           α)
                        
                        
                           εκδίδει αριθμό AAU ίσο με την καταλογισμένη από την Ένωση ποσότητα που καθορίζεται σύμφωνα με την απόφαση (ΕΕ) 2015/1339 του Συμβουλίου (7) στον λογαριασμό AAU της ΕΕ στο ενωσιακό μητρώο·
                        
                     
                           β)
                        
                        
                           μεταφέρει αμέσως αριθμό μονάδων AAU ίσο με τον αριθμό γενικών δικαιωμάτων που δημιουργήθηκαν σύμφωνα με την απόφαση 2010/634/ΕΕ της Επιτροπής (8) από τον λογαριασμό AAU της ΕΕ στον λογαριασμό καταθέσεων AAU του ΣΕΔΕ του ενωσιακού μητρώου.
                        
                     2.   Το αργότερο τρεις μήνες μετά το κλείσιμο του λογαριασμού συμμόρφωσης με την απόφαση επιμερισμού των προσπαθειών (ESD) για το 2020 σύμφωνα με το άρθρο 31, κάθε εθνικός διαχειριστής:
               
                           α)
                        
                        
                           εκδίδει αριθμό μονάδων AAU ίσο με την καταλογισμένη ποσότητα του οικείου κράτους μέλους, που καθορίζεται σύμφωνα με την απόφαση κύρωσης σε λογαριασμό αποθέματος συμβαλλόμενου μέρους στο μητρώο KP·
                        
                     
                           β)
                        
                        
                           μεταφέρει αμέσως αριθμό AAU ίσο με τον συνολικό αριθμό των AEA που αντιστοιχούν στα ετήσια δικαιώματα εκπομπής του κράτους μέλους του για όλα τα έτη, σύμφωνα με το άρθρο 3 παράγραφος 2 της απόφασης αριθ. 406/2009/ΕΚ, όπως έχει οριστεί πριν από οποιαδήποτε τροποποίηση, σύμφωνα με το άρθρο 27 παράγραφος 2 του κανονισμού (ΕΕ) αριθ. 525/2013 από τον λογαριασμό αποθέματος συμβαλλόμενου μέρους στον λογαριασμό καταθέσεων AAU της ESD στο οικείο μητρώο KP.
                        
                     3.   Πριν από την ολοκλήρωση των διαδικασιών εκκαθάρισης σύμφωνα με το άρθρο 73στ, ο κεντρικός διαχειριστής εξασφαλίζει ότι το EUTL εμποδίζει όλες τις συναλλαγές με αντικείμενο AAU από τον λογαριασμό καταθέσεων AAU του ΣΕΔΕ ή από τον λογαριασμό καταθέσεων AAU της ESD, με εξαίρεση:
               
                           α)
                        
                        
                           την ακύρωση ή τη μεταφορά αριθμού AAU μικρότερου ή ίσου προς τον αριθμό των AEA που μεταφέρονται στον λογαριασμό διαγραφών της ESD σύμφωνα με το άρθρο 88 παράγραφος 2·
                        
                     
                           β)
                        
                        
                           την απόσυρση αριθμού AAU σύμφωνα με το άρθρο 11 παράγραφος 3 του κανονισμού (ΕΕ) αριθ. 525/2013, ίσου με τον αριθμό των AEA που μεταφέρονται στον λογαριασμό διαγραφών της ESD σύμφωνα με το άρθρο 31 παράγραφος 4 του παρόντος κανονισμού, που αντιστοιχούν στην ποσότητα των εκπομπών αερίων του θερμοκηπίου που εγγράφονται στον λογαριασμό συμμόρφωσης με την ESD σύμφωνα με το άρθρο 77 του παρόντος κανονισμού·
                        
                     
                           γ)
                        
                        
                           την ακύρωση ή τη μεταφορά αριθμού AAU μικρότερου ή ίσου προς τον αριθμό των AEA που μεταφέρονται στον λογαριασμό διαγραφών της ESD σύμφωνα με το άρθρο 31 παράγραφος 4 που υπερβαίνει την ποσότητα των εκπομπών αερίων του θερμοκηπίου που εγγράφονται στον λογαριασμό συμμόρφωσης με την ESD σύμφωνα με το άρθρο 77·
                        
                     
                           δ)
                        
                        
                           τις μεταφορές που απαιτούνται για τους σκοπούς των διαδικασιών εκκαθάρισης σύμφωνα με το άρθρο 73στ·
                        
                     
                           ε)
                        
                        
                           τη μετατροπή μονάδων AAU σε ERU, υπό την προϋπόθεση ότι αριθμός AEA ίσος με τον αριθμό των AAU που θα μετατραπούν συν τον αριθμό των ERU που απαιτούνται για την κάλυψη του μέρους του προϊόντος της εισφοράς που αναφέρεται στο άρθρο 10 παράγραφος 1 του κανονισμού (ΕΕ) αριθ. 525/2013 έχει μεταφερθεί σε λογαριασμό διαγραφών της ESD, σύμφωνα με το άρθρο 31 παράγραφος 4 του παρόντος κανονισμού.
                        
                     Άρθρο 73γ
               Μεταφορά και χρήση των μονάδων
               1.   Ο κεντρικός διαχειριστής εξασφαλίζει ότι το EUTL εμποδίζει τις συναλλαγές που αφορούν CER, ERU, tCER και lCER που χρησιμοποιήθηκαν σύμφωνα με το άρθρο 81 με εξαίρεση:
               
                           α)
                        
                        
                           τη μεταφορά μονάδων από τον λογαριασμό συμμόρφωσης με την ESD στο ενωσιακό μητρώο προς το μητρώο KP του οικείου κράτους μέλους, σύμφωνα με το άρθρο 31 παράγραφος 3·
                        
                     
                           β)
                        
                        
                           την απόσυρση μονάδων, σύμφωνα με το άρθρο 11 του κανονισμού (ΕΕ) αριθ. 525/2013·
                        
                     
                           γ)
                        
                        
                           τη μεταφορά μονάδων από την πρώτη στη δεύτερη περίοδο δεσμεύσεων, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013.
                        
                     2.   Μόλις ολοκληρωθεί η μεταφορά μονάδων από την πρώτη στη δεύτερη περίοδο δεσμεύσεων, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013, ο κεντρικός διαχειριστής εξασφαλίζει ότι το EUTL εμποδίζει τη χρήση των CER, ERU, tCER ή lCER δυνάμει του άρθρου 81 του παρόντος κανονισμού, εκτός εάν οι εν λόγω μονάδες ισχύουν για τη δεύτερη περίοδο δεσμεύσεων του πρωτοκόλλου του Κιότο.
               Άρθρο 73δ
               Ακύρωση μονάδων
               1.   Μετά την ολοκλήρωση της μεταφοράς μονάδων από την πρώτη στη δεύτερη περίοδο δεσμεύσεων, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013, ο κεντρικός διαχειριστής ακυρώνει όλα τα CER και ERU που παραμένουν στον λογαριασμό αποθεματοποίησης παραδόσεων δικαιωμάτων εκπομπής από τις αερομεταφορές.
               2.   Μετά την ολοκλήρωση της μεταφοράς μονάδων από την πρώτη στη δεύτερη περίοδο δεσμεύσεων, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013, ο κεντρικός διαχειριστής ζητεί από τους εθνικούς διαχειριστές να ακυρώσουν τα CER και ERU που ίσχυαν κατά την πρώτη περίοδο δεσμεύσεων του Πρωτοκόλλου του Κιότο και τα οποία διατηρούνται σε λογαριασμούς του ΣΕΔΕ τους οποίους διαχειρίζονται στο ενωσιακό μητρώο ή τα ακυρώνει ο ίδιος.
               Άρθρο 73ε
               Απόσυρση μονάδων
               Στον βαθμό που οι εκπομπές οι οποίες καλύπτονται από την οδηγία 2003/87/ΕΚ υπερβαίνουν την καταλογισμένη από την Ένωση ποσότητα η οποία καθορίζεται σύμφωνα με την απόφαση κύρωσης, ο κεντρικός διαχειριστής αποσύρει AAU από τον λογαριασμό αποθεματικού από το πλεόνασμα προηγούμενης περιόδου (PPSR) της ΕΕ.
               Άρθρο 73στ
               Μεταφορά στο ενωσιακό μητρώο
               Ο κεντρικός διαχειριστής μεταφέρει όλα τα AAU από τον κεντρικό λογαριασμό εκκαθάρισης του ΣΕΔΕ και τα AAU που μεταφέρθηκαν σύμφωνα με το άρθρο 73α παράγραφος 4 του παρόντος κανονισμού στον λογαριασμό PPSR της ΕΕ που δημιουργείται σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013.
               Άρθρο 73ζ
               Διαδικασίες εκκαθάρισης
               1.   Εντός έξι μηνών από το κλείσιμο του λογαριασμού συμμόρφωσης με την ESD για το 2020 σύμφωνα με το άρθρο 31, ο κεντρικός διαχειριστής υπολογίζει τιμή εκκαθάρισης για κάθε κράτος μέλος αφαιρώντας τις καθαρές μεταφορές AEA από τις καθαρές αποκτήσεις AEA μεταξύ των κρατών μελών κατά την περίοδο 2013-2020.
               2.   Όταν ένα κράτος μέλος έχει αρνητική τιμή εκκαθάρισης σύμφωνα με την παράγραφο 1, ο οικείος εθνικός διαχειριστής μεταφέρει αριθμό AAU ίσο με την τιμή εκκαθάρισης από τον λογαριασμό καταθέσεων AAU της ESD στον κεντρικό λογαριασμό εκκαθάρισης της ESD.
               3.   Όταν ένα κράτος μέλος έχει θετική τιμή εκκαθάρισης, σύμφωνα με την παράγραφο 1, και μετά την ολοκλήρωση όλων των μεταφορών, σύμφωνα με την παράγραφο 2, ο κεντρικός διαχειριστής μεταφέρει αριθμό AAU ίσο με την τιμή εκκαθάρισης στον λογαριασμό αποθέματος συμβαλλομένου μέρους του οικείου κράτους μέλους.
               4.   Πριν να πραγματοποιήσει τη μεταφορά που αναφέρεται στην παράγραφο 2 του παρόντος άρθρου, ο οικείος εθνικός διαχειριστής πρέπει πρώτα να μεταφέρει αριθμό AAU που απαιτούνται για την ικανοποίηση του μέρους της εισφοράς που εφαρμόζεται στις πρώτες διεθνείς μεταφορές AAU, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013.
               
                  (6)  Κανονισμός (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων του θερμοκηπίου και άλλων πληροφοριών σε εθνικό και ενωσιακό επίπεδο που αφορούν την αλλαγή του κλίματος και την κατάργηση της απόφασης αριθ. 280/2004/ΕΚ (ΕΕ L 165 της 18.6.2013, σ. 13)."
						
               
                  (7)  Απόφαση (ΕΕ) 2015/1339 του Συμβουλίου, της 13ης Ιουλίου 2015, σχετικά με τη σύναψη, εξ ονόματος της Ευρωπαϊκής Ένωσης, της τροποποίησης της Ντόχα στο πρωτόκολλο του Κιότο στη σύμβαση-πλαίσιο των Ηνωμένων Εθνών για την αλλαγή του κλίματος και την από κοινού εκπλήρωση των σχετικών υποχρεώσεων (ΕΕ L 207 της 4.8.2015, σ. 1)."
						
               
                  (8)  Απόφαση 2010/634/ΕΕ της Επιτροπής, της 22ας Οκτωβρίου 2010, σχετικά με την αναπροσαρμογή της ενωσιακής ποσότητας εκχωρητέων δικαιωμάτων εκπομπής για το 2013 στο πλαίσιο του συστήματος της ΕΕ και την κατάργηση της απόφασης 2010/384/ΕΕ (ΕΕ L 279 της 23.10.2010, σ. 34).»."
						
            
         
               3)
            
            
               Το παράρτημα I τροποποιείται σύμφωνα με το παράρτημα του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, το άρθρο 1 παράγραφοι 2 και 3 εφαρμόζονται από την ημερομηνία δημοσίευσης από την Επιτροπή στην Επίσημη Εφημερίδα της Ευρωπαϊκής Ένωσης ανακοίνωσης σχετικά με την έναρξη ισχύος της τροποποίησης της Ντόχα στο πρωτόκολλο του Κιότο.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 165 της 18.6.2013, σ. 13.
   
      (2)  Απόφαση (ΕΕ) 2015/1339 του Συμβουλίου, της 13ης Ιουλίου 2015, σχετικά με τη σύναψη, εξ ονόματος της Ευρωπαϊκής Ένωσης, της τροποποίησης της Ντόχα στο πρωτόκολλο του Κιότο στη σύμβαση-πλαίσιο των Ηνωμένων Εθνών για την αλλαγή του κλίματος και την από κοινού εκπλήρωση των σχετικών υποχρεώσεων (ΕΕ L 207 της 4.8.2015, σ. 1).
   
      (3)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
   
      (4)  Απόφαση αριθ. 406/2009/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, περί των προσπαθειών των κρατών μελών να μειώσουν τις οικείες εκπομπές αερίων θερμοκηπίου, ώστε να τηρηθούν οι δεσμεύσεις της Κοινότητας για μείωση των εκπομπών αυτών μέχρι το 2020 (ΕΕ L 140 της 5.6.2009, σ. 136).
   
      (5)  Κανονισμός (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ L 122 της 3.5.2013, σ. 1).
   
      ΠΑΡΑΡΤΗΜΑ
      Στο παράρτημα I του κανονισμού (ΕΕ) αριθ. 389/2013, στον πίνακα I-I μέρος V (Λογαριασμοί KP στο ενοποιημένο σύστημα ευρωπαϊκών μητρώων) προστίθενται οι ακόλουθες σειρές:
      
         
                     Όνομα τύπου λογαριασμού
                  
                  
                     Κάτοχος λογαριασμού
                  
                  
                     Διαχειριστής λογαριασμού
                  
                  
                     Αριθμός λογαριασμών του συγκεκριμένου τύπου
                  
                  
                     Μονάδες πλην των μονάδων Κιότο
                  
                  
                     Μονάδες Κιότο
                  
               
                     Δικαιώματα εκπομπής
                  
                  
                     AEA
                  
                  
                     AAU
                  
                  
                     CER
                  
                  
                     ERU
                  
                  
                     lCER/tCER
                  
                  
                     RMU/ERU από RMU
                  
               
                     Γενικά δικαιώματα
                  
                  
                     Δικαιώματα του κλάδου των αερομεταφορών
                  
               V.   Λογαριασμοί KP στο ενοποιημένο σύστημα ευρωπαϊκών μητρώων
                  
               
                     «Λογαριασμός AAU της ΕΕ
                  
                  
                     ΕΕ
                  
                  
                     Κεντρικός διαχειριστής
                  
                  
                     1
                  
                  
                     Όχι
                  
                  
                     Όχι
                  
                  
                     Όχι
                  
                  
                     
                        Ναι
                     
                  
                  
                     Όχι
                  
                  
                     Όχι
                  
                  
                     Όχι
                  
                  
                     Όχι
                  
               
                     Λογαριασμός καταθέσεων AAU της ESD
                  
                  
                     Κράτος μέλος
                  
                  
                     Διαχειριστής μητρώου KP
                  
                  
                     1 ανά μητρώο
                  
                  
                     Όχι
                  
                  
                     Όχι
                  
                  
                     Όχι
                  
                  
                     
                        Ναι
                     
                  
                  
                     Όχι
                  
                  
                     Όχι
                  
                  
                     Όχι
                  
                  
                     Όχι
                  
               
                     Λογαριασμός αποθεματοποίησης παραδόσεων δικαιωμάτων εκπομπής από τις αερομεταφορές
                  
                  
                     ΕΕ
                  
                  
                     Κεντρικός διαχειριστής
                  
                  
                     1
                  
                  
                     Όχι
                  
                  
                     Όχι
                  
                  
                     Όχι
                  
                  
                     
                        Ναι
                     
                  
                  
                     
                        Ναι
                     
                  
                  
                     
                        Ναι
                     
                  
                  
                     Όχι
                  
                  
                     Όχι
                  
               
                     Λογαριασμός PPSR
                  
                  
                     Συμβαλλόμενο μέρος του πρωτοκόλλου του Κιότο
                  
                  
                     Διαχειριστής μητρώου KP (στο μητρώο της Ένωσης: ο κεντρικός διαχειριστής)
                  
                  
                     1 ανά μητρώο
                  
                  
                     Όχι
                  
                  
                     Όχι
                  
                  
                     Όχι
                  
                  
                     
                        Ναι
                     
                  
                  
                     Όχι
                  
                  
                     Όχι
                  
                  
                     Όχι
                  
                  
                     Όχι
                  
               
                     Κεντρικός λογαριασμός εκκαθάρισης της ESD
                  
                  
                     ΕΕ
                  
                  
                     Κεντρικός διαχειριστής
                  
                  
                     1
                  
                  
                     Όχι
                  
                  
                     Όχι
                  
                  
                     Όχι
                  
                  
                     
                        Ναι
                     
                  
                  
                     Όχι
                  
                  
                     Όχι
                  
                  
                     Όχι
                  
                  
                     Όχι»